Litlu jólin í Sunnulækjarskóla verða föstudaginn 20. desember . Eins og áður verður jólaskemmtunin tvískipt og munu eldri nemendur sækja yngri nemendur og fylgja þeim að jólatrénu . Þannig munu nemendur í 2. , 4. , 5. , 7. , 9. og 10. bekk halda sína jólaskemmtun kl. 8:40 – 10:15 og nemendur 1. , 3. , 6. og 8. bekk kl. 10:30 – 12:05 . Þennan dag mæta börnin einungis á skemmtunina . Skemmtunin mun hefjast með jólahelgileik 4. bekkjar . Því næst fara nemendur til umsjónarkennara sinna og eiga jólastund í sínum umsjónarhópi . Þá verður gengið í kringum jólatréð í Fjallasal og hver veit nema jólasveinar líti í heimsókn með eitthvert góðgæti í poka . Frístundaheimilið Hólar verður opið frá kl. 8:00 og verður þeim börnum sem þar dvelja fylgt á jólaskemmtunina á réttum tíma . Öll börn fá kakó og piparkökur á jólastundinni en ekki verður matur í mötuneyti skólans þennan dag . Þau börn sem fara á frístundaheimilið eftir skemmtun munu þó borða í skólanum .